ddrg/super_eurlex huggingface dataset:
Virallinen lehti nro C 060 , 25/02/1998 s. 0063



KIRJALLINEN KYSYMYS E-1895/97 esittäjä(t): Amedeo Amadeo (NI) - komissiolle (4. kesäkuuta 1997) Aihe: Maataloustuotteiden luonnonmukainen tuotanto Kysymys liittyy asiakirjaan ¨Ehdotus neuvoston asetukseksi (EY) maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY)N:o 2092/91 täydentämisestä kotieläintuotannon osalta¨ (KOM(96)0366 lopullinen - 96/0205 CNS). ((EYVL C 293, 5.10.1996, s. 23. )) Luonnonmukaisen tuotantotavan säänteleminen liian epäselvillä ja yleisillä säännöillä uhkaa vähentää asetuksen oikeudellista tehokkuutta. Voiko komissio toimia niin, että asetuksessa ja sen liitteissä rajoitutaan vahvistamaan selvästi määritetyt vähimmäisvaatimukset, joilla määrätään luonnonmukaisia tuotantotapoja käyttäviltä yrityksiltä vaadittavat edellytykset? Voiko komissio toimia myös niin, että otetaan huomioon alueelliset erot luontoon ja ilmastoon liittyvien olosuhteiden osalta EU:ssa, ja niin, että määrätään kansallisista poikkeuksista, joilla ei aiheuteta kilpailuvääristymiä? Komission jäsenen Franz Fischlerin komission puolesta antama vastaus (16. heinäkuuta 1997) Komissio katsoo, että sen ehdotuksen ((Asiak. KOM(96) 366 )) neuvoston asetukseksi maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen 2092/91/ETY täydentämisestä kotieläintuotannon osalta liitteen teksti on muotoiltu niin, että siinä otetaan huomioon sopivassa suhteessa yhtäältä tuotantotavan erityispiirteiden määrittelemistä koskevien yksityiskohtaisten sääntöjen ja toisaalta tarpeeksi joustavien sääntöjen tarve yhteisön koko alueen tuotanto-olosuhteiden moninaisuuden vuoksi. Tietyissä teknisissä näkökohdissa komissio on kuitenkin hyväksynyt parlamentin ehdottamia muutoksia, jotka se pian esittää muutosehdotuksessaan. Komissio on vastahakoinen sisällyttämään lainsäädäntöön kansallisia poikkeuksia, koska nämä saattavat aiheuttaa kilpailun vääristymiä eri jäsenvaltioiden tuottajien välillä. Joissakin melko poikkeuksellisissa ja harvalukuisissa asioissa komissio on kuitenkin hyväksynyt parlamentin ehdottamia muutoksia sallimalla jäsenvaltioiden harjoittaa tiettyjä kansallisia menettelytapoja siirtymäkauden aikana niiden yhdenmukaistamiseksi ennen siirtymäkauden päättymistä.
Virallinen lehti nro C 060 , 25/02/1998 s. 0132



KIRJALLINEN KYSYMYS E-2449/97 esittäjä(t): Leen van der Waal (I-EDN) - komissiolle (16. heinäkuuta 1997) Aihe: Uzbekistanin Raamattu-seuran toiminnan estäminen Open Doors -nimisen, vainotuille kristityille apua tarjoavan alankomaalaisen säätiön mukaan helmikuun lopussa Uzbekistanin tulli on takavarikoinut noin 25 000 Uutta Testamenttia. Venäjän ja Turkin Raamattu-seura oli lähettänyt Raamatut Uzbekistanin Raamattu-seuralle. Raamatut takavarikoitiin Uzbekistanin uskontoasiain ministeriön toimeksiannosta. Lisäksi Uzbekistanin Raamattu-seura sai sisäasiainministeriöltä kirjeen, jossa sitä uhataan lakkauttamisella lähetystyön vuoksi. Myös Baptistiliitto näyttää saaneen samanlaisen kirjeen. 1. Voiko komissio vahvistaa nämä tiedot? 2. Onko komissio samaa mieltä siitä, että tällainen Uzbekistanin viranomaisten toiminta on ristiriidassa kansainvälisesti tunnustetun uskonnonvapauden kanssa sekä Uzbekistanin ja EU:n välisen kumppanuus- ja yhteistyösopimuksen kanssa, joka odottaa kuitenkin vielä jäsenvaltioiden ja Euroopan parlamentin ratifiointia? 3. Onko komissio valmis pyytämään Uzbekistanin viranomaisia luovuttamaan Raamatut mahdollisimman pian ja antamaan Uzbekistanin Raamattu-seuran toimia esteettä? Komission jäsenen Hans Van den Broekin komission puolesta antama vastaus (11.9.1997) Komissio pyytää kunnianarvoisaa jäsentä tutustumaan vastaukseen, jonka komissio antoi rouva Johanna Maij-Weggenin esittämään kirjalliseen kysymykseen E-2333/97 ((Katso sivu 128. )).
Virallinen lehti nro C 060 , 25/02/1998 s. 0040



KIRJALLINEN KYSYMYS E-1742/97 esittäjä(t): Doeke Eisma (ELDR) - komissiolle (23. toukokuuta 1997) Aihe: Narkolepsia Voiko komissio antaa jonkin selvityksen seuraavista asioista: 1. Onko totta, että Euroopan yhteydessä harkitaan sitä, että kaikilta ihmisiltä, joilla on jokin uneen liittyvä häiriö, mm. ihmisiltä, joilla on narkolepsia, kielletään jo ennakolta ja ryhmänä kelpoisuus osallistua moottoriliikenteeseen? 2. Voiko komissio antaa selvityksen siitä, miten asia on järjestelty muissa jäsenvaltioissa? Komission jäsenen Neil Kinnockin komission puolesta antama vastaus (25. kesäkuuta 1997) 1. Moottoriajoneuvon kuljettamiseen vaadittavaa fyysistä ja henkistä terveyttä koskevista vähimmäisvaatimuksista on säädetty yhteisön ajokortista 29 päivänä heinäkuuta 1991 annetun neuvoston direktiivin 91/439/ETY ((EYVL L 237, 24.8.1991. )) liitteessä III. Ottaen huomioon, että liitteen vaatimuksissa ei erikseen käsitellä väsymystä yleensä ja erityisesti narkolepsiaa, ne kuuluvat yleisen säädöksen alaisuuteen (liitteen III 18 kohta), jossa sanotaan: ¨Ajokorttia ei yleensä saa antaa tai uudistaa hakijalle tai kuljettajalle, joka kärsii jostakin muusta kuin edellä mainitusta häiriöstä, joka saattaa muodostaa tai aiheuttaa liikenneturvallisuuteen vaikuttavan toimintahäiriön, paitsi jos hakemusta tukee toimivaltaisen lääkintäviranomaisen antama puoltava lausunto ja tarvittaessa säännölliset lääkärintarkastukset.¨ 2. Komissiolla ei ole erityistä tietoa siitä, minkälaisiin toimiin eri jäsenvaltioissa on ryhdytty nimenomaan tämän lääketieteellisen häiriötilan johdosta.
Virallinen lehti nro C 060 , 25/02/1998 s. 0011



KIRJALLINEN KYSYMYS E-0871/97 esittäjä(t): Amedeo Amadeo (NI) - komissiolle (12. maaliskuuta 1997) Aihe: Ympäristö (LIFE) Pyydän Euroopan komissiota ilmoittamaan, onko budjettikohdasta B3-320 - LIFE, ympäristöalan rahoitusvälinetoimet yhteisön alueella - myönnetty tukia Italiaa varten ja siinä tapauksessa, että näin on, pyydän laatimaan niistä sekä järjestökohtaisen että toimintokohtaisen luettelon. Komission jäsenen Erkki Liikanen komission puolesta antama yhteinen täydentävä vastaus kirjallisiin kysymyksiin E-0858/97, E-0859/97, E-0860/97, E-0861/97, E-0862/97, E-0863/97, E-0864/97, E-0865/97, E-0866/97, E-0867/97, E-0868/97, E-0869/97, E-0870/97 ja E-0871/97 (22.09.1997) Komissio antaa seuraavat tiedot täydennyksenä 25. huhtikuuta 1997 ((EYVL C 319, 18.10.1997, s. 81. )) antamaansa vastaukseen. Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
Virallinen lehti nro C 060 , 25/02/1998 s. 0074



KIRJALLINEN KYSYMYS E-1980/97 esittäjä(t): Peter Skinner (PSE) - komissiolle (9. kesäkuuta 1997) Aihe: Raskaat hyötyajoneuvot - verojärjestelmät ja liikenteenvalvonta Mitä toimenpiteitä komissio toteuttaa koordinoidakseen ja yhdenmukaistaakseen raskaita hyötyajoneuvoja koskevia verojärjestelmiä ja kyseisten ajoneuvojen liikenteenvalvontaa oikeudenmukaisen kaupankäynnin takaamiseksi ja tämän alan sisämarkkinoiden loppuun saattamiseksi? Komission jäsenen Neil Kinnockin komission puolesta antama vastaus (31. heinäkuuta 1997) Komissio antoi heinäkuussa 1997 ehdotuksen neuvoston direktiiviksi tiettyjen maanteiden tavaraliikenteeseen tarkoitettujen ajoneuvojen verotuksen sekä tiettyjen infrastruktuurien käytöstä perittävien tie- ja käyttömaksujen soveltamisesta jäsenvaltioissa ((EYVL C 59, 26.2.1997. )). Sillä on tarkoitus korvata direktiivi 93/89/ETY ((EYVL L 279, 12.11.1993. )), joka koskee tieliikenteen verotusta yhteisössä. Komission ehdotus on parhaillaan käsiteltävänä neuvostossa. Ehdotus oli myös Euroopan parlamentin ensimmäisessä käsittelyssä heinäkuussa 1997. Liikenteenvalvonnan osalta parlamentin jäsentä pyydetään tutustumaan komission vastaukseen ((EYVL C 186, 18.6.1997. )) Petrus A.M. Cornelissenin esittämään kirjalliseen kysymykseen E-41/97.
Virallinen lehti nro C 060 , 25/02/1998 s. 0070



KIRJALLINEN KYSYMYS P-1935/97 esittäjä(t): Edouard des Places (I-EDN) - komissiolle (27. toukokuuta 1997) Aihe: Vuoden 1997 kuivuus ja kesannointi Tänä keväänä joillakin Euroopan unionin alueilla on kärsitty poikkeuksellisen suuresta kuivuudesta. Karjankasvattajilla ei ole enää riittävästi rehua karjan ruokintaan. Tämä koskee erityisesti yhteisön epäsuotuisilla alueilla sijaitsevia hyvin laajoja järjestelmiä (köyhä maaperä, rajattu typpilannoitus jne.). Karjankasvattajat totesivat, että yhteisen maatalouspolitiikan mukaisesti kesannoidut pinta-alat tuottavat erittäin paljon sellaista rehua, jonka käyttö on kokonaan kiellettyä, vaikka tätä rehua voitaisiin käyttää eläinten ruokintaan tarpeellisten rehuvarastojen kokoamiseksi kuivuuden rasittamilla alueilla (joko suoraan laiduntamalla tai keräämällä rehusato). Aikooko komissio käynnistää poikkeustoimenpiteitä, jotta tänä vuonna kuivuudesta kärsineet karjankasvattajat saisivat ilmaiseksi käyttöönsä yhteisen maatalouspolitiikan mukaisten kesantojen sadon? Komission jäsenen Franz Fischlerin komission puolesta antama vastaus (11. kesäkuuta 1997) Maan viljelykäytöstä poistamista koskevat säännökset annetaan neuvoston asetuksen (ETY) N:o 1765/92 ((EYVL L 181, 1.7.1992. )) 7 artiklassa ja komission asetuksessa (EY) N:o 762/94 ((EYVL L 90, 7.4.1994. )). Niissä säädetään, että viljelykäytöstä poistettua alaa voidaan käyttää ainoastaan sellaisten tuotteiden raaka-aineiden tuottamiseen, joita ei ole tarkoitettu suoraan ihmis- tai eläinravinnoksi, eikä sitä saa ottaa peltokasviviljelyn kanssa ristiriidassa olevaan hyötykäyttöön. Laidunmaat ja kasvipeitteen korjaaminen eivät kuulu näiden säännösten soveltamisalaan. On totta, että tiettynä ajankohtana oli pelättävissä, että kuivuus heikentää satoa. Viimeisimpien tietojen mukaan sadosta on kuitenkin tulossa tavanomainen, eikä voimassa olevasta sääntelystä poikkeamiselle siten ole aihetta. Paikallisen kuivuuden aiheuttamat ongelmat voidaan lisäksi aina ratkaista alueellisilla markkinoilla ja toimituksilla.
Virallinen lehti nro C 060 , 25/02/1998 s. 0130



KIRJALLINEN KYSYMYS E-2408/97 esittäjä(t): Cristiana Muscardini (NI) - komissiolle (10. heinäkuuta 1997) Aihe: Koirataistelut Jo joitakin vuosia ovat eläinten väliset taistelut olleet muodissa sekä unionissa että muualla maailmassa. Järjestäytyneet ja organisoituneet rikollisjärjestöt saavat melkoisia voittoja järjestämällä runsaasti vedonlyöntejä erityisesti tappamaan koulutettujen eläinten, varsinkin koirien välisistä taisteluista. Viime vuonna näiden taisteluiden liikevaihdoksi arvioitiin yli biljoona liiraa ja yli 5 000 eläimen arvioidaan kuolleen yksinomaan Italiassa tultuaan raadelluiksi näissä rikollisluonteisissa tilaisuuksissa. Kaiken lisäksi mafia- ja rikollisjärjestöt sekä kaikki niiden aiheuttamat seuraukset lisääntyvät. Aikooko komissio laatia direktiivin, jolla kielletään kokonaan eläintaistelut ja jolla jäsenvaltioita kehotetaan rankaisemaan ankarasti niitä, jotka näitä raakoja tilaisuuksia järjestävät? Komission jäsenen Franz Fischlerin komission puolesta antama vastaus (10. syyskuu 1997) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä kirjalliseen kysymykseen E-2995/92 ((EYVL C 86, 26.3.1993. )).
Virallinen lehti nro C 060 , 25/02/1998 s. 0099



KIRJALLINEN KYSYMYS E-2108/97 esittäjä(t): Gérard Caudron (PSE) - komissiolle (23. kesäkuuta 1997) Aihe: Komission tiedotuslehtisten toimittaminen parlamentin jäsenten käyttöön Euroopan parlamentin jäsenet ovat tärkeitä Eurooppaa koskevan tiedon levittäjiä omissa vaalipiireissään. Konferensseissa, kouluvierailuilla ja toisinaan, kuten minun tapauksessani, suurelle yleisölle perustamissaan rakenteissa heillä on tilaisuus jakaa komission laatimia ja EY:n virallisten julkaisujen toimiston painamia tiedotuslehtisiä. Nämä lehtiset ovat erittäin hyödyllisiä ja ne ovat olleet suuri menestys. Niitä on kuitenkin vaikea saada suurissa erissä. Komission jäsenvaltioissa olevilla edustustoilla ei näytä olevan niitä niin suuria määriä, että niitä voitaisiin levittää kovinkaan laajasti. Toisaalta parlamentin jäseniltä pyydetään toisinaan maksua näistä lehtisistä, mikä vaikuttaa oudolta. Voiko komissio kertoa, miten näitä tiedotuslehtisiä voi saada suurissa erissä? Voiko se myös kerrata komission jäsenmaissa olevien edustustojen velvollisuudet Euroopan parlamentin jäseniä kohtaan? Komission jäsenen Marcelino Orejan komission puolesta antama vastaus (8. elokuuta 1997) Komissio arvostaa parlamentin jäsenen osoittamaa mielenkiintoa julkaisujaan kohtaan. Tiedotuslehtiset suunnataan yleensä suurelle yleisölle ja ne ovat ilmaisia, paitsi silloin, kun kyseessä on julkaisun teknisen luonteen vuoksi perusteltu erikoistapaus. Näiden julkaisujen jakelu on riippuvainen niitä levittävistä tahoista, joista parlamenttia sekä komission edustustoja kuullaan järjestelmällisesti ja ne saavat yleensä pyydetyn määrän kappaleita. On luonnollisesti mahdollista, että tietyn ajan jälkeen julkaisu on lopussa. Komissio muistuttaa edustustojaan siitä, että niiden tehtävänä on kohdistaa suurta huomiota parlamentin jäsenten pyyntöihin.
Virallinen lehti nro C 060 , 25/02/1998 s. 0031



KIRJALLINEN KYSYMYS E-1614/97 esittäjä(t): José Valverde López (PPE) - komissiolle (7. toukokuuta 1997) Aihe: Egyptiläisten maataloustuotteiden tuontia koskevien neuvottelujen taloudelliset vaikutukset Espanjan maatalousalalle Euroopan unionin ja Egyptin kahdenvälisten neuvottelujen yksi kohde on egyptiläisten maataloustuotteiden tuonti EU:hun. Näyttää siltä, että yksi Egyptin tavoitteista on viedä 1500 miljoonan ecun edestä vuodessa erityisesti perunoita (750 000 tonnia), appelsiineja (300 000 tonnia), riisiä (475 000 tonnia) ja kukkia (30 000 tonnia). Onko komissio arvioinut, mitkä ovat vaikutukset Espanjan maatalousalalle siinä tapauksessa että nämä sopimukset vahvistetaan? Komission jäsenen Franz Fischlerin komission puolesta antama vastaus (17. kesäkuuta 1997) Parlamentin jäsen viittaa vuodesta 1995 alkaen käytyihin komission ja Egyptin välisiin neuvotteluihin, jotka koskevat uutta Euro-Välimeri -sopimusta. Maataloustuotteisiin liittyviä molemminpuolisia myönnytyksiä koskevat erilaiset näkökannat muodostavat tällä hetkellä huomattavan esteen neuvottelujen etenemiselle. Komissio katsoo, että Egyptin esittämät pyynnöt ylittävät tavanomaisen kaupankäynnin rajat ja ne eivät sovi yhteen kaikkien Välimeren alueen kumppaneiden kanssa Barcelonan julistuksen yhteydessä vuoden 1995 marraskuussa sovittujen suuntaviivojen kanssa. Komission kannassa otetaan huomioon Barcelonan julistus ja se on yhteensopiva neuvoston hyväksymän nykyisen neuvotteluvaltuuden kanssa, joka perustuu perinteiseen maataloustuotteiden kaupankäyntiin, kuten Marokon, Tunisian ja Israelin kanssa käydyissä neuvotteluissa. Komissio vakuuttaa parlamentin jäsenelle, että yhteisön kannanotoissa neuvotteluissa otetaan huomioon kaikkien tuotantoalojen herkkyys.
Virallinen lehti nro C 060 , 25/02/1998 s. 0013



KIRJALLINEN KYSYMYS E-1113/97 esittäjä(t): Honório Novo (GUE/NGL) - komissiolle (24. maaliskuuta 1997) Aihe: Kalastusyrityksen Empresa de Pesca de Viana kalastusalusten määrän vähentäminen ja sosiaaliavustukset Kalastusyritys Empresa de Pesca de Viana (EPV) on ollut toiminnassa noin 50 vuotta, ja sen historia liittyy läheisesti turskan kalastukseen ja kuivaukseen sekä myöhemmin myös muiden kalalajien pyyntiin, pakkaamiseen ja pakastamiseen. Viime vuosina yritys on vähentänyt huomattavasti omistamiensa kalastusalusten määrää (kahdestatoista yksiköstä kahteen-kolmeen yksikköön). Samalla on hävinnyt myös huomattava määrä työpaikkoja: kun niitä noin kahdeksan vuotta sitten oli noin 300, niitä on nyt noin 70. Tämän viikon alussa 39 näistä 70:stä työntekijästä sai ilmoituksen irtisanomisesta (voimassa olevien työsopimusten päättyminen), jota perustellaan muiden syiden ohella kalastusalusten määrän vähenemisellä. Näyttää kuitenkin siltä, ettei yritys aio maksaa minkäänlaista korvausta nyt irtisanottaville työntekijöille. On myös tietoja siitä, että yritys on aikaisemminkin vähentänyt työvoimaa ilman että työntekijöille on maksettu korvauksia työsopimusten lakkauttamisesta. On ilmeistä, että yllä mainittu alusten määrän vähentäminen on tehty yhteisön tuella ja osarahoituksella. Siksi kysyn komissiolta: Kuinka monta Vianan kalastusyrityksen alusta on poistettu käytöstä yhteisön rahoituksen avulla? Kuinka suuria summia yhteisö on tähän käyttänyt? Sisältyikö yritykselle annettuihin tukiin erityisiä summia sitä varten, että yritykselle laadittaisiin suunnitelma, joka tähtää konkreettisesti työpaikkojen vähentämiseen? Mikäli sisältyi, voiko komissio ilmoittaa nämä summat? Komission jäsenen Emma Boninon komission puolesta antama vastaus (16. toukokuuta 1997) Komissio antaa yhteisön tukea saaneita aluksia ja tuen määrää koskevat tiedot suoraan parlamentin jäsenelle ja parlamentin pääsihteeristölle. Viitekaudella (1986 - 1992) ¨kalastusalusten toiminnan lopullisesta lakkauttamisesta maksettavia palkkioita¨ koskevaan yhteisön säännöstöön ei kuulunut sosiaalisten toimenpiteiden erityisrahoitus.
Virallinen lehti nro C 060 , 25/02/1998 s. 0098



KIRJALLINEN KYSYMYS E-2104/97 esittäjä(t): Concepció Ferrer (PPE) - komissiolle (19. kesäkuuta 1997) Aihe: Euro-Välimeri-sopimus Egyptin kanssa Maltalla pidetyssä Euro-Välimeri-konferenssissa allekirjoitettiin kumppanuussopimus Euroopan unionin ja Jordanian välillä, kun oltiin päästy sopimukseen viimeisistäkin erimielisyyksistä osapuolten välillä. Egyptin kanssa solmittavan sopimuksen osalta jäljellä on vielä joitakin erimielisyyksiä tiettyihin maataloustuotteisiin liittyvissä kohdissa - kukkien, appelsiinien ja perunoiden pääsy Euroopan markkinoille - ja ne estävät kyseisen sopimuksen allekirjoittamisen. Ottaen huomioon kumppanuussopimuksen taloudellisen ja poliittisen merkityksen näille Välimeren alueen maille, jotka eivät ole Euroopan unionin jäseniä, voiko komissio selvittää missä tilassa ovat kyseisestä kumppanuussopimuksesta käytävät neuvottelut Euroopan unionin ja Egyptin välillä? Komission jäsenen Manuel Marínin komission puolesta antama vastaus (29. heinäkuuta 1997) Komissio on täysin tietoinen Egyptin kanssa valmisteilla olevan uuden assosiaatiosopimuksen taloudellisesta ja poliittisesta merkityksestä. Neuvottelut Egyptin kanssa aloitettiin tammikuussa 1995, ja tämän jälkeen on järjestetty kaikkiaan kahdeksan neuvottelukierrosta, näistä viimeinen maaliskuussa 1997. Yhdeksi neuvottelujen pahimmista kompastuskivistä on muodostunut maatalous. Egyptin tavoitteena on saada tiettyjä tullietuuksia, jotka komission mielestä ovat ylimitoitettuja sekä epäsuhtaisia maatalousmarkkinoiden tämänhetkisen tilanteen kanssa. Komissio on ehdottanut tullietuuksia, jotka mahdollistavat Egyptin maataloustuotteiden kaupan tietynasteisen kehittymisen. Egypti on kuitenkin toistaiseksi hylännyt nämä ehdotukset. Neuvotteluosapuolet ovat lisäksi edelleen erimielisiä eräistä muista kauppaan liittyvistä kysymyksistä sekä sosiaalista yhteistyötä koskevista toimenpiteistä. Yksi tärkeä neuvottelukysymys on teollisuustuotteiden kauppa. Tältä osin Egypti on vasta kesäkuun alussa 1997 esittänyt ensimmäisen luonnoksen yhteisöstä peräisin olevien tuotteiden tuontitariffien poistamisen aikataulusta. Tästä asiakirjasta on keskusteltu Egyptin kanssa järjestetyssä teknisessä kokouksessa 24. - 27. kesäkuuta 1997. Tässä yhteydessä sovittiin myös kolmen muun teknisen kokouksen järjestämisestä mahdollisesti jo ennen kesätaukoa. Näiden kokousten aiheina ovat jalostetut maataloustuotteet, alkuperää koskevat säännöt sekä tariffien poistaminen. Tarkoituksena on, että syyskuussa 1997 voidaan järjestää uusi täysimittainen neuvottelukierros.
Virallinen lehti nro C 060 , 25/02/1998 s. 0077



KIRJALLINEN KYSYMYS E-2003/97 esittäjä(t): Juan Colino Salamanca (PSE) - komissiolle (11. kesäkuuta 1997) Aihe: Sekoittamattoman sokerin käyttö leivontahiivojen valmistuksessa Leivontahiivojen valmistajat ovat vuosien ajan yrittäneet saada oikeuden käyttää lähellä maailmanmarkkinahintaa olevaa sekoittamatonta sokeria, mikä on käytäntö muillakin sitruunahappoa, glutamiinihappoa jne. tuottavilla käymistuotteita valmistavilla aloilla. Tietääkö komissio tästä samaan tuotantohaaran kuuluvien teollisuusalojen välillä ilmenevästä syrjinnästä? Mitkä syyt estävät tällä hetkellä sen, että hiivoja ei ole otettu mukaan teollisuuskesantojen lajeja koskevan asetuksen 334/93 ((EYVL L 38, 16.2.1993, s. 12. )) liitteeseen III? Komission jäsenen Franz Fischlerin komission puolesta antama vastaus (18. heinäkuuta 1997) Komissio on tietoinen siitä, että aktiivista hiivaa ei hyväksytä tukikelpoiseksi tuotteeksi myönnettäessä tiettyjen kemianteollisuudessa käytettävien sokerialan tuotteiden tuotantotukea (neuvoston asetus (ETY) N:o 1010/86 ((EYVL N:o L 94, 9.4.1986. ))). Vaikka komissio tarkastelee säännöllisesti uudelleen asetusta (ETY) N:o 1010/86 läheisessä yhteistyössä jäsenvaltioiden kanssa, aktiivista hiivaa ei ole koskaan katsottu aiheelliseksi lisätä kyseisessä asetuksessa olevaan tukikelpoisten tuyotteiden luetteloon. Aktiivista hiivaa ei ole otettu mukaan niiden tukikelpoisten lopputuotteiden luetteloon, jotka ovat peräisin kesannointimaan käytöstä muihin tarkoituksiin kuin elintarviketuotantoon (komission asetus (ETY) N:o 334/93), melassin glukoosin ja sokerin markkinoiden mahdollisen vääristymisen uhan vuoksi. Lisäksi jäsenvaltiot pelkäävät vaikeuksia, joita saattaisi aiheutua teollisuuskesannointijärjestelmän valvonnassa, jos aktiivinen hiiva otettaisiin mukaan kyseiseen järjestelmään.
Virallinen lehti nro C 060 , 25/02/1998 s. 0125



KIRJALLINEN KYSYMYS E-2313/97 esittäjä(t): Patricia McKenna (V) - komissiolle (3. heinäkuuta 1997) Aihe: Uusi sopimus käytetyn ydinpolttoaineen jälleenkäsittelystä Sellafieldin ydinvoimalassa Brittiläisen ydinvoimayhtiön BNFL:n julkaisemassa Sellafield Newsletter-lehdessä (4. kesäkuuta 1997) kerrotaan, että yhtiö on solminut uuden sopimuksen Nuclear Electric -yhtiön ¨jäljellä olevan käytetyn (ydin)polttoaineen¨ jälleenkäsittelystä. Polttoaine on peräisin viidestä AGR-tyyppisestä kaasujäähdytteisestä reaktorista. BNFL ennustaa, että sopimus saattaa kattaa jopa 3 000 tonnia käytettyä polttoainetta, joka lähetettäisiin Sellafieldiin, ja että yhtiö päättäisi myöhemmin jälleenkäsitelläänkö se Thorpin voimalassa vai varastoidaanko se. Onko komissiolle tiedotettu tästä Britannian viranomaisten sopimuksesta? Jos on, mitä muita yksityiskohtia Britannian viranomaiset ovat toimittaneet komissiolle? Ja ennen kaikkea, mihin varotoimenpiteisiin he ryhtyvät ydinpolttoaineen kuljetuksen ja Sellafieldiin varastoinnin vuoksi? Komission jäsenen Christos Papoutsisin komission puolesta antama vastaus (31.7.1997) Arvoisan parlamentin jäsenen mainitsema toimi on laadultaan kaupallinen. Sen vuoksi siitä ei tarvinnut tehdä erityistä ilmoitusta komissiolle. Käytetyn polttoaineen kuljetusten turvallisuudesta vastaavat eurooppalaiset kuljetusliikkeet Kansainvälisen atomienergiajärjestön (IAEA) vahvistamien ja kansainvälisiin kuljetusalan yleissopimuksiin sisällytettyjen määräysten mukaisesti. Vaarallisten aineiden maantiekuljetuksista 21 päivänä marraskuuta 1994 annettua neuvoston direktiiviä ((EYVL L 319, 12.12.1994 ja EYVL L 275, 28.10.1996. )) ja vaarallisten aineiden rautatiekuljetuksista 23 päivänä heinäkuuta 1996 annettua neuvoston direktiiviä ((EYVL L 235, 17.9.1996. )), joiden täytäntöönpanosta vastaavat kansalliset viranomaiset, sovelletaan käytetyn polttoaineen kuljetuksiin jäsenvaltioissa ja yhteisön alueella. Kaikissa toiminnoissa, joihin liittyy ionisoivasta säteilystä aiheutuvia vaaroja, mukaan lukien käytetyn polttoaineen varastointi ja kuljetus, on noudatettava perusnormeja työntekijöiden ja väestön terveyden suojelemisesta. Viimeisin muutos turvallisuutta koskeviin perusnormeihin on vahvistettu 13 toukokuuta 1996 annetussa direktiivissä 96/29/Euratom ((EYVL L 159, 29.6.1996. )). Kansalliset viranomaiset vastaavat näiden normien täytäntöönpanosta.